Obama le Hillary Clinton : ‘Most admired people of the year’ - Chinland Today Media\nObama le Hillary Clinton : ‘Most admired people of the year’\nJanuary 3, 2012 9:35 am·0 comments\nUSAtoday.com | January 3\nUS president Barak Obama le US secretary of state Hillary Clinton cu ‘Most admired people of the year’- mipi zahkai bik ih hril an si.\nObama le Clinton hi US thansohnak ding hrangih thazang le thiamnak hmuahhmuah thawn tan a la rerotu an si ih mipi ih zahkai bik an si khal hi thil awmang zet a si. Obama le Clinton hi mipi vote tamzet lakihsin zatek 17 veve an ngah ih an pahnih in ‘Most admired man’ le ‘most admired woman’ an la veve a si.\n“Secretary of State Hillary Clinton le President BarackObama hi America mipi cun leitlun minung tamzet lak ih zahkai bik minung ( most admired people) ah an mai duh daan ih an hril mi a si” tiah Gallup Poll cunmipi ngaihdaan thawn pehparaw in a rel. Hillary Clinton hi kum 10 sung lai cu mipi zahkaibik nunau a rak si ringring ih Obama khal kum 4 sung lai cu mipi zahkaibik mipa ih hril a rak si.\nMipi zahkaibik nunaulak ihsin top five pawl cu ; 1. Hillary Clinton, 2. Oprah Winfrey, 3. Michelle Obama, 4. Sarah Palin, 5. Condoleezza Rice an si ih mipa lam ah cun 1. Barak Obama, 2. George WBush, 3. Bill Clinton, 4. Billy Graham, Warren Buffett pawl hi an si.


Nunphung le Santiluan Tan In | VCTH\nNunphung le Santiluan Tan In\nHome » Cahram » Nunphung le Santiluan Tan In\nBy vcth on October 13, 2013.\nMiphun pakhat kan ti veten cui miphun thawn a ra cih mi thil cu nunphung a si. Nunphung cu miphun sinak ih a sullam le man a neih tertu tla a si.\nSile Nunphung ti cu ziang a si? Nunphung ti cu Latin ṭong “cultura” ihsin a ra mi a siih a san cu “kilkhawi” ti a si. Mibur pakhat ih um tlan dan, dun le dan, sinfen daan, kut thiam le awnmawi pawl, an minung sinak thawn an kil khawi mi pawl cu nunphung tiah kan ko.\nSan a thleng aw, kaing le kap um daan a thleng aw vekin minung nunphung tla cu a thleng aw ve. Caan tampi ah nunphung kan ti tikah khua hlanlai kan pipu nunphung lawng kan ruat ṭheu. Kan Chin Hla VCD tampi ah kan lai nunphung phorh an tum ṭheu. Nan an phorh suah mi cu a liam cia zo mi kum 100 lai ih kan nunphung kha an phorh ṭheu. Voikhat ah kan Chin VCD ka rualpi miphun dang pawl thawn kan zoh. Cui VCD ah cu kan lai pacang pawl biar, fei le nam thawn lem an cang nasa. Ka rualpi pawl cu an khuaruah a har. ‘Himi nunphung cu Sadawi (Hunting) lole cicin thalaithlak (Agriculture revolution) tharthawhnak san lai hawngih nunphung a si. Nan Chinmi kan hmuhton mi ah cuvek nan um fawn lo,’ tin khuarauhhar zetin in sut. Kei tla in hi mi VCD cu a laim cia zo mi Kum 100 lai ih kan Chin nunphung a si, tu ahcun zohman cu vekin kan um nawn lo thu ka sim hngai.\nNunphung cu miphun in humhual tu a si vekin, khatlam ral ah, kan ṭhansonak a dawnkham tu a si thei ve. Tulai kan san cu rang zet ih a thleng aw mi san a si. Kan leitlunpi cu nitin a thleng aw, nikhat le nikhat tla a pianhmang a dang men ding ti tlukin. Rang zet ih a thleng aw mi san ih nung mi kan si vekin kan nunphung tla cu cui san thawn a rem cang mi nunphung ah kan dir, hruai a ṭul. Kan tappi ihsin leitlunpi kan pehzom a ṭul. Kan rak thlun ṭheu nunphung, dun le daan pawl tla a ṭul ah cu kan tanta lawk a ṭul men ding. ‘Kan lai daan ten, kan khaw daan ten’ ti pawl tla a caancaan cu kan hngilh lawk a ṭul men ding.\nSantiluan ti cu thlun lo theih lo a si. Nan, santilaun nasa tukin kan thlun le kan fen hlo thei ve. Mi tampi cu santiluan nasa tukin an thlunnak ah ‘Phun hlo Hnam hlo khua tin kual’ ah an cang. Ti duhmi cu mai nunphung, ṭong, dun le daan pawl hngilh ta hratin miphun dang, miphun picang hnen ih ben cih ka ti duhnak a si. Cui cak zetih a luang mi kan santiluan in in fen hlo zik ahcun ṭanṭhat khuar in kan tan a ṭul. Culo ahcun kan hlo ding. Leitlun ihsin kan tappi kan kilkhawi a ṭul.\nLeitlun thuanthu kan zoh tikah san a thleng aw laifang ih a nung tu pawl hi a baui zet ṭheu. Cet tharthawhnak (Industry Revolution) ihsin Information technology san ah a thleng aw tikah kum zabi 20 ih minung pawl cu an buai nasa. Kum zabi 20 ih minung pawl cu nuam ten, ti fetfet a duhmi, hmanrua pakhat kha tahfungih hman, bulpak pakhat ih thil titheinak cu pawl cu thupi zet ih ruah a si. Nan kum zabi 21 ahcun thil pakhat, thuhla pakhat kha hmanrua ah tuah a theih tuk nawn lo. Ziangah ti le thil thleng aw a rang tuk. Fimthiamnak a thleng aw cingcing. Thuthar, fimthiamnak thar an hmu sauk cingcing.\nThleng aw ti cu ṭong dang in kan sim asile cu ṭhangso kan ti thei. Kan pupa nunphung kha Khristian kan si in tampi a thleng aw. Kan nunphung sungah Khristian dun le daan, biaknak puai pawl, Khristian thuruat dan pawl a ra lut. Cui Khristian nunphung in kan miphun ziang maw zat hlawknak, ṭhathnemnak, ṭhansonak in suahpi. Khristian kan si pek le Khristian kan sinak kum 100 a rei hnu ih kan nunphung tla tampi a thleng aw. A ra lai ding mi tik cu caan ah tla kan nunphung cu a thleng aw, a thangso vivo ding ka zum. Tu ah teh rem a ṭul mi, thanso ter ṭul mi a um maw?\nNa thinlung ten kan Chin nunphung sungih rem na duhmi pakhat ruat hnik aw. Ziang na ruat suak. Thu tampi um men ding nan pakhat in ka tar lang ve hnik pei. Ṭiahdai ah pastor thla 16 ka rak ṭuan. Cui pastor kum khat luan ka ṭuan sungah nupi nei 7 an um. Cui 7 sungah biakinn ih thaten kut a sih aw tu zohman an um lo. Cucu Ṭiahdai khau lawngah si hmang maw ka ti ih a rak si ce lo. Kan khau kiangkap pawl ah tla cu tin an rak si ṭheh. Kan khua kiangkap lawngah si pei maw ka ti nan a rak si ce cuang lo. Mizaran fala le tlangval, innsungsang ah a rak cang mi thli pakhat a rak si. Ziangruangah si pei ti ka ban tawk ten ka rak hlethlai.\nKan Chin daan ah ṭhit aw, mopuai ti cu thil thupi zet pakhat a si. Mi tampi rawl kan do, puai ropi zetin kan tuah, ziangah ti le ṭhit aw cu san khatah voikhat a si. Ṭhit aw puai ropi zet ih kan tuahnak in nunau, kan mo nu tla man a nei zai kan lang ter. Cucu thil ṭha zet a si. Nan, tulai cu sanhar ti fam in, cu tivek ih puai ropi zet ih tuah tla a ol lo. Nu le pa mi nei nung an si ahcun a zia nan mizaran innsungsang ah ṭhit awnak hrang ah sumpai ting nga, ruk suah cu thil ol lo zet a si. Cu tiih ruahnak ruangah baikinn ah kut sih lo in a thup ruk ih ṭhit aw kan tam phahnak a si in ka hmu. A hlei ce in khawte dinhmun ah.\nKan kutsih aw dan nunphung cu a tlin tu in kan Lai nunphung, Kristian nunphung, a tlangpi thu (formal) in ṭhaten an tuah ih a tlin lo tu pawl khal in ti thei tawkin anmah ten nunphung thar an hawl ve. Thil ti fam in a ṭha bik ti cu ruah har zet cu a si. Cuhleiah thil ṭha tin kim tla hman ding, thlun ding a ol lo ṭheu. Hlan kan nunphung tifetfet in kan kai a si ahcun mi tampi cu biakinn ih kutsih aw loin, mipi hmai le Pathian hmai ah thukamnak lak lo in a tup le ruk ih ṭhit awnak a suah pi ringring ding. Asile ziangtin man a nei mi ṭhit um awnak kha tulai kan dinhmun thawn a rem cang in kan hawl ding. Nunphung thar kan suahpi a ṭul men ding.\nA ṭha ti mi, mi pakhat ih ruahnak, ṭuannak, tuahnak pawl kha nunphung ih ruah theih asilo, cui a ruahnak, tuannak pawl cu mipi ih ruahnak, thlun mi dun le daan a sihlan sung cu. Nunphung cu mibur, miphun ih kan nun dan phung le lam kha a si. Pathain ih duhmi, santiluan thawn a rem aw mi, kan tualsuak thil, kan ram a ṭhangso ter mi nunphung thawn a nung theitu Chin nu, Chin pa sihram ding in thlaza camnak thawn……..\nOne Response to Nunphung le Santiluan Tan In\nSiangte Senhri October 18, 2013 at 8:43 am\nTthitawk thu ah,kei ih hmuhdaan le duh daan cun,sumpai tampi nei ruangah BiakInn ah kutsih si loin nei lo khal le,Khawm caan ah Kutsihnak tikcu kha ther cih mei sehla,..Cule mo puan san ciamco khal a ttul lo,kan CHIN THUAM MAWI zet kan nei sisi,…Mah ih neih lo hman ah sungkhat unau hnen in nazi kar sung cu san awk a theihsisi,…A ruk ih neih awk rero hnak cun a ttha sawn ding,…Cucu keimah ih duhdan a si ,


Kalay Pengkulh Pawl Cafang An Cin Mi le A Theipar An Zun Mi Kong Ah Lungretheih Nak Le Harsat Nak An Tong Hna – Chin 11 News\nKalay Pengkulh Pawl Cafang An Cin Mi le A Theipar An Zun Mi Kong Ah Lungretheih Nak Le Harsat Nak An Tong Hna\nKalay peng ah fang a suak that thei nawn lo ruangah lothlo pawl an beidong zet thlang\nKalay peng le Laitlang ah 2015 kum ti lian hnu Laitlang in ti put a mal suatsi ruangah fur ah tidai an khawpkham nawn lo.\nTidai a mal ruangah a ha-ha te’n tidai an pe aw ih cumi kar te ah lei an let ih fang an phun. Tidai tam lai ahcun lei let theh in tidai in zarh khat sung an ciah ih leilung a hmin ti in thuan in an hrut. Leilung a hmin tikah hrampi pawl an rak thi ih fang in tla a thatpi.\nHmansehla tu ah ni 2,1 men ah fang an phun ruangah hrampi an thi man lo ih leng ah leilung tla a hmin man lo. Cun fang an vun phun theh cun midang fang phun hrih lo pawl tidai an kian tikah tidai khum cu khal sehla tidai khum ding an neih lo ruangah a lak ah hrampi har an rak kho.\nHrampi har kho hi lo tuan pawl a zonzai tertu bik cu an si. Fang kung a din sungah vei 2 rori fang har phawi a tul. Hrampi thatnak si an hmang nan a tha hnem ngaingai lo ih hlawh sawm ih minung ih phawih a tha sawn. Lo eka 3,4 hi tum khat fang har phawi ter man ah ting 5 hrawng an cem ih tum 2 phawiter a tul. Fang har phawi lole fang kung hi an karh ding zat an karh thei lo ih fang suak a mal ter.\nCulawng si hrih lo. Leilung hmin lo ih fang an phun tik ah fang hi a tha thei ngaingai lo. Curuangah 2015 hlan ah kum khat ah dawm vei 1 maw vei 2 maw an vawrh a sile tu cun vei 3 tengteng dawm vawrh a tul. Dawm vawrh ah le a mal bik dawm phun 2 tal rawi an rawi theu. Cozah dawm lawng a sile leilung a siat thei si.\nCuruangah lothlo pa in a lo ah 2015 hlan ai tu ah a fang suak a tam hman ah a cemliam a tamtuk tikah a hrang ah bangman a tang mal sawn.\nFang ih dawm an hmanmi minung harhdamnak hrangah a tha lo zet ih tha naa tivek tla a suak ter tiah sibawi pawl in an ti.\nLaknak: Zalen-Chin Edition


Jennifer Lopez a duai hrih lo | VCTH\nHome » Thuthang » Celebrity » Jennifer Lopez a duai hrih lo\nBy vcth on October 21, 2017.\nLemcang le hlasak, lam thiam Jennifer Lopez cu kum 48 a si thlang nan a duai hrih lo. Mizaan, October 20 ah New York ih a mai Gym, SoHo Gym ihsin a tlunglam zuk pawl zoh tikah a taksa a sawngnak hmuh ding a um lo rengreng.\nJennifer Lopez cu lemcang, hlasak, lam thiam ti men lawng siloin a taksa mawinak, a taw tthatnak pawl in tla a hmin a thang. Kum 48, fa 2 ih nu a sinan, a taksa, a taw pawl cu a hlan vekin a ttha ringring lai ko.\nJennifer Lopez: SoHo Gym ihsin a tlunglam zuk pawl:


Pathian hrangih Pek-awknak | VCTH\nHome » Nitin Manna » Pathian hrangih Pek-awknak\nBy vcth on May 4, 2017.\nMinung fimthiamnak ih a theih thluh thei lomi\nA duhdawtnak cu nan thei ko dingih\na famkimmi Pathian a sinak thawn\nnan nunnak cu a khat ding.\n– Efesa 3:17-19 [Efesa 3:14-21]\n1826 kum ah Mirang (English) cangan thiam Thomas Carlyle in cangan thiam a si ve mi Jane Welsh nupi ah a ṭhit. Anupi in a pasal Thomas ih hnaṭuan hlawhtlin theinak dingah thinlung tak te’n pumpe aw in a pasal cu a rian.\nPumpilam dam lonak le thahrilam natnak ruangah Thomas cu a thinlung put a dangzet. Curuangah ca a ngan theinak dingah a nupi in rawl ṭhaṭha a pek ih an inn khal thawmvang awn au ruri zianghman um lo dingin a kilveng.\nThomas in an nu ih bomnak le tuamhlawmnak cu lawm leuhleuh in amah thawn caan a hmang lemlo na’n a nu hnenih a cakuatmi ah a nupi thu hi ti’n a ngan: “Ka phu lomi mangbangza pek awknak thawn i duhdawt cu ka thinlung in a thei. Lunghmuizet in i zoh ih kan mit a ton awk tinte’n ruahsannak thar i pek.”\nKannih khal misual kan si cing nain kan phu lomi mangbangza pek awknak thawn duhdawtu kan nei. Cumi cu, “A Fapa neihsun hman zuah loin kan zate hrangah in petu Pathian a si” (Rom 8:32). A duhdawtnak cu a thuuk, a saang, a sau ih a kau fawn (Efesa 3:18).\nPathian ih duhdawtnak theithiam le lawmh ding a thupituk ruangah Paul in, “Nan hram cu duhdawtnak sungah bun aw uh,” tiah a dil (c. 17). Cuih thil cu kan hmuhton vemi si hramseh. – Anne Cetas\nVancung ih ka Pa Pathian cu a thupibik ringring,\nZiangahtile a thlengh aw dah lo ih amah ringring a si;\nMani, tuihsuun, thaisuun a kumkhua in rin tlak a si,\nI duhdawt ti ka thei, A hmin thianghlim thangṭhat uh. – Felten\nPathian in i duhdawt\nti theih hnakin a tum sawnmi\nlungawinak dang a um lo


MOAB Bomb Thlak Ih IS Thi Pung; North Korea In Ralthuam Pholangnak A Nei Rero Lai - Chinland Today Media\nApril 15, 2017 7:13 am·0 comments\nTulai leitlun mipi pawl mit a futnak bik cu North Korea pawl ih ralthuam cangvaih celek dan thlirnak hi a si. US in a longpi Korea lam ih a her hnu khalah a thiltumtah mi hi a thulh cuanglo ding tiin leitlun mi thiamsang tamsawn ih an zum mi cu a si.\nTuini hi North Korea ih an president Kim Jong-un ih a suah kum 105 kim lawmnak a si. Hi suahcam lawmannak hi an president pa a thihzo ruangah suunnak caan thawn serhsang zet in an hmang. Hi mi caan ah nuclear thacak a veiruknak hrang a puahter ko ding tiih zum zet mi a si. Danglamzet pakhat a simi cu tuini hitiih suunnak le lawmnak caan an hmannak ah an anralkap hotu lu pawl hmuh ding an um tuk lem lo.\nN. Korea pawl cun US in Afghanistan ih a thlak mivek bomb thlak sehla a kap ve ding tiah zum a um zet. US in Afghanistan ram ih IS mihel pawl umnak hmun ih a thlak mi nuclear bomb siloih leitlun bomb lakih cabik MOAB ruangih IS ralkap thi mi 90 an kim tiin akiangkap um thuhla theitu cun an sim.\nMi thi pawl hi Ismail Shinwary timi bomb an thlaknak hmun, Achin pengkulh Nangarhar ih tuanvo neitu pawl ih siar mi a si.\nNorth Korea cun US ih hrinhronak hi zianghman ah siar loin, do a ngam ve thu le ziangvek raldonak ding khalah a ralring thu a rak sim. Tufang hi an raltuam pawl pholang in caan an hman rero laifang a si.#\nKim Jong-un Ih Farnu Rank-Sang An Pek


Ralkap CDM Lut 800 Hrawng An Um Zo – Meifar\nRalkap in thuneihnak an lak hnu February 1 ihsin Min Aung Hlaing kuthnuai ih hnaṭuan duh nawn lo ralkap le palik an tam zet. CDM ih lut ralkap 800 hrawng an um zo tin ralbawi ṭuan zo Lin Htet Aung (kum 29) in Myanmar Now thuthang hnenah a sim.\nLin Htet Aung cu Shan state, 528th Infantry Battalion ih ralbawi a si nan Min Aung Hlaing kuthnuai ah hna a ṭuan duh nawn lo ih March thla ah CDM ah a lut. Hmunhimnak ah aum ih mino pawl doawkdan a zirh rero lai, an camp ah CDM ih lut ralkap/palik pawl khal an um.\nCDM lut ralkap 100 hrawng cu ralkap sinak sang zet kaitu pawl an si, major, captain le lieutenant pawl khal an tel. CDM ih lut ralkap lakah ti ralkap le van ralkap pawl an tam bik, leilam ralkap cu an tam lemlo a ti.\nLin Htet Aung in “Leilam ralkap pawl cu doawknak tualrawn ih hmainortu an si ih hringhronak hnuai ih an um ruangah an tlan ngam lo. An innsang pawl thawn an umtlang lo ih an tlan asilen an innsang pawlin an rak tuar ding ti an phang ruangah an tlan ngam lo” a ti.\nLin Htet Aung in “Ralkap sinak sang pawl cu kan beisei lo, an sinak a sang poh len an sinak hloh ding an phang deuhdeuh. Kei cu dunglam ah ka kirsal nawn lo ding, mino pawl thawn dothlennak ah ka tel vivo ding” a ti.\nNacang In Kiosa An Vel Tum Ih Kiosa In A Ṭih Ruangah Thinkung Parah A Relh


Mibawmtu Mino Cu Ralkap Pawlin An Hrem That Ih A Ruak Cu Ting 10 In An Tlenter – Meifar\nMibawmtu Mino Cu Ralkap Pawlin An Hrem That Ih A Ruak Cu Ting 10 In An Tlenter\nAugust 26, 2021 admin Myanmar 0\nYangon, South Okkalapa Township ih um mino kum 19 mi Maung San Win Aung cu ralkap pawlin an kai ih an hrem that, a innsang pawl hnenah a ruak cu ting 10 in an tlenter.\nAugust 22 sun ah cozah office ah bomb a puak ih cumi bomb puahtu ih an rinhlel ruangah ralkap pawlin an kai. An hmeltheih pakhat in “Maung San Win Aung cu mibawmtu pawlkom ah aum, bomb puahtu silo cu an kai ih thu an sutnak ah an hrem that.\nSouth Okkalapa Township, 21 Asoka veng sungih um a si. A innsang pawl hnenah a ruak cu ting 10 in an tlenter” a ti. Thu an sut laiah an hrem ciamco ruangah August 25 sun ah a thi, ralkap pawl cangvaihdan zohsal tikah that an tumcia ti a theihthei.\nAugust 23 sun ah ralkap pawlin hringtu a nu hneneh an va hruai ih upatnak an pekter hnuah netabik thusim na duhmi pawl sim aw tin an fial.\nTualsung mi pakhat in “August 23 sun ah tlangval Maung San Win Aung cu a kut le ke pawl thirhri thawn an tawnbet ih a nu hmaiah khuk an bilter. An vuak, an velh nasa tuk zo ruangah amahten khal a feh thei nawn lo, ralkap pawlin ‘Na nu hnenah netabik thu na cah duhmi pawl sim aw an ti. Maung San Win Aung cu an that tumcia ti a theihtheih” a ti.\nTedim Ah Palik 3 An Kah That Hnu Ihsin Khuasung Cu A Reh Reprep\nAugust 25 Sun An Kahawknak Ah CDF-Mindat Mino 2 An Thi


PDF Pakhat Cu Hringtu A Nu Damlo Bese Ruangah Ava Tlung Duak Ih Ralhrang Pawlin An Rak That – Meifar\nPDF Pakhat Cu Hringtu A Nu Damlo Bese Ruangah Ava Tlung Duak Ih Ralhrang Pawlin An Rak That\nDecember 2, 2021 admin Myanmar 0\nMandalay Division, Madara khua ih um kum 31 mi U Ye Thu Naing cu cozah hnaṭuan sinak sang zet kaitu pakhat a si. Asinan ralhrang pawlin ramsung thuneihnak an lak ruangah an kuthnuai ah hna a ṭuan duh nawn lo ih CDM a tuah.\nMadara ramsung ah CDM tuah hmaisa lam a si ih cozah hnaṭuan dang pawl khal CDM tuah dingin a sawm ṭheu. Curuangah ralhrang pawlin April thla ahkhan kaih an tum ih ramlakah a tlan, cutin PDF ah a lut. Hringtu a nu hi a damlo bese tuk ti a theih ruangah November 19 zan ah ava tlung ih nihnihnak ah ralhrang pawlin an kai.\nA kut cu hridai in an tawnbet ih PDF umnak sakhan an khihhmuhter, ralhrang 100 le ralkap motor 4 thawn an poksuak ih November 22 ah tlangpar ih PDF sakhan cu an va nuai tum nan PDF sakhan aum lo ih thlamte lawng an hmu. Ralhrang pawlin thlamte cu an urkang ih a kiangah U Ye Thu Naing cu an kap that.\nNovember 28 sun ah kiangkap khuami pawl cu tlangpar ah an va kaiso ih thlam kangral kiangah U Ye Thu Naing ih ruak cu an hmu, a kut hi hridai in an tawnbet lai ih a lu ah meithal kahnak hliamhma aum. Tualsuang mipi kilhumtu in, “U Ye Thu Naing hi an kai ih PDF sakhan umnak an khihhmuhter, a kut khal hridai in an tawnbet.\nKan theihdan ahcun a khihhmuhnak hmun ah zohman an um lo, thlamte lawng an hmu ih an urkang. An tlunpi sal ah kan ruat nan kiangkap khuami pawlin ramlakah a ruak an va hmu” a ti. U Ye Thu Naing ih a tlun thuhla hi ziangtin ralhrang pawlin an rak theithei ti cu theih a si lo, dalan ruang khalah a si thei.\nKiangkap um pawlin U Ye Thu Naing cu ahlan ah cozah hnaṭuan sinak sang zet kaitu a si ruangah hmeltheih khal a nei tam tuk, khuasung ah an hmu ih amah ti an theihthiam lohli ruangah an kai si ding an ti. An kaih sun ih a hnipuan hruh le a ruak an hmuh ih a hruhmi hnipuan cu a bangaw lo, an kaihsun ahcun hnipuan pangaite a hruh nan a ruak an hmuh tikah cun Madara-PDF kor a rak hruh tin mithmtu pawlin an rel.\nPDF Paralṭha 2 Cu Tiva Ah An Fen That\nMan Ywet Khua Ah Mino Pakhat A Awkaw That, A Thilton !!!


Phungyi Upa In Min Aung Hlaing Parih Thilthleng Ding Arak Relcia Mi – Meifar\nPhungyi Upa In Min Aung Hlaing Parih Thilthleng Ding Arak Relcia Mi\nDecember 31, 2021 admin Myanmar 0\nKum 65 mi Min Aung Hlaing cu ralkap hotu commander arak ṭuanlai ah Mon State, Kyaik Hti Saung Sayadaw ava tong ih laksawng a pe, Sayadaw in a hmailam caan ih thilthleng dingmi ṭhenkhat a sim thei. Himi thuhla cu Sayadaw ih dungthluntu pakhat in midang hnenah a simsawng mi a si.\nKyaik Hti Saung Sayadaw in, “Tui ih na dinhmun ihsin khaisang na si ding, a sangbik dinhmun ah na um leh ding. Asinan duhham tuk aw hlah, na ngah dingmi aiih tam sawn ngah na duh asilen na hloral ding. Na duhham tuk asilen na umnak leiram na suahsan a ṭul ding, na umnak leiram na suahsan ding asilen China ram ah tlan aw hlah. Russia ram ah tlan aw” a ti.\nMin Aung Hlaing hi ahlan ah mipi in an rak thei tuk lemlo. July 3, 1956 kum ah Dawai khawpi ah a piang, a nauhak lai a tlawngkaipi pawlin class sungah a ṭong mal tuk ruangah zohman in an kom duh lo an ti. Tlawng a kai theh hnuah ralkap ah a lut ih ralbawi pawl ih duhcaknak a co vivo.\nCutin 2021 kum thok ahcun Myanmar ramsung thuneihnak a la ih August 2021 ah Prime Minister dinhmun a peaw. Phungyi upa ih arak simcia vekin a sangbik dinhmun ahcun a thleng zo nan a duhham tuk ruangah tlaksiatnak lamzin a pan rero lai. Phungyi upa hi 2015 kum ah a thi zo, Min Aung Hlaing cu Phungyi upa ih arak relcia vekin Russia ram ah sahimnak hawlin a tlan leh tla a ṭul men thei.\nYangon, North Okkalapa Ah Bomb A Puak Nan Ralhrang Pawl An Va Feh Lo, Zingzoinak Khal An Tuah Lo


Lilawn par ihsin Dawp a ttul lo - Chinland Today Media\nJanuary 11, 2013 1:14 am·0 comments\nBible Siar Ding: Matt. 7:13-23\nNunnak sungih luhnak kotka cu a fiak ih a fehnak lamzin khal a har; curuangah a thleng suaktu cu mi malte an si.\n– Matt. 7:14\n“A tamsawn” timi hi a dik ringring lo. Cun ka nu ih in sim daan vek asile, “Mi hmuahhmuah lilawn par ihsin dawp hngai sehla, na dawp ve pei maw?”\nZiangruangah sipei mi tampi cu Jesuh Khrih zum in a dung an thlun lo? Ziangahtile miburpi cu lamzin dang ciar in khual an tlawng ruangah si thei. Mi tamsawn ih ti daan dokalh zawng ih feh cu sawmngiarnak a si. Kan nunphung in Pathian lamzin thlun dingah amah te’n lamzin ser a duh. Jesuh zum le zum lo cu re hrih, an simmi cu, a ttha tiih na thinlung ummi kha tuah mai aw, Pathian cun ziangvek ih na tuah khal le a lo cosang, ti a si.\nLeilungpi in kanmah lam ih tuah dingmi malte “a ol zawng zum daan a aupi” lai ah Jesuh cun sangka kaupi cu a palhmi lamzin a si ti’n a sim. Riahsiatza a simi cu, cuih thu cu mi malte lawngin an ngai paih.\nMi tamsawn ih ti daan dokalh in kotka fiakte sungah lut ding timi thu hi kan thei fiang taktak zo maw? Midang pawl in in hnihsan men thei, cangvaihnak tla in kham men thei, ih kan parah thilrit tla a um men ding. Cucing in kan duhhrilmi parah kan kumkhua hmailam cu a tthum aw a si.\nMi tamsawn ih timi hi a dik ringring lo lawng si loin, a caancaan ahcun thihpi ding khop in a palh ttheu a si.\nKa Pa, Na thu ngai loin mi tamsawn ih thu ka zum pangmi in ngaidam aw. Sangka pi si loin Na sangka sawn hril thiam ding in khihhmuh aw.\nTuni ah Pathian ih rundamnak sangka fate thlun dingah\nka duhhrilnak in ziangti’n hmual a neihter?


Zirlai Tlawngtapawl ih zawnruah zangfahnak ruangah Zirhtu (Saya) cu Dan rual loin a mitthli a tla; Video - Buannel News\nDecember 23, 2018 Buannel News COLLECTION, HOT NEWS, Latest 0\nTlawng Ca Zirhtu (Saya) ṭuan hi thil harsa zet a si tlunah duhthusam tlin har zetmi hnaṭuan a si. Innsung sang dangdang, nulepa dangdang, hmun dangdang ihsi a ra suakkhawmmi nauhakpawl zoh enkawl ih ca zirh asi tikah mi naraan men ih ṭuan theih ding ci a rak si lo. Vei tampi thinheng nohno can a um vekin acancan ah lungawi can khal a rak um ve.\nṬhen khat Zirhtu saya cu miṭha zet an si rualrual ih hrekkhat Zirhtu saya pawl cu mi ṭhalo ngaingai, an zirhmi tlawngtapawl khal Ca thiam dingin le fim dingin kilkhawi loin ka hnaṭuan ka cii pam tiin duhdah takin an zirh ih ṭhaten an kilkhawi fawn lo. Zirhtu Saya hin zirhmi Tlawngta lak khalah duh bul le huat bul neih hi a ṭhalo zetmi a si.\nZirhtu (Saya/Sayamah) si ruangih zirhmi tlawngta pawl vuak ṭheu, kok ṭheu, hmuhsuam, duat bul le huat bul nei tivek ih ṭhatlo dan tla cu, nauhak an hung upat ih sinak sang taktak an hun neih tikah ahlan ih a rak zirhtu ṭihzah ih upat hnak hman in, I rak zoh setu, I rak hmuhsuamtu tiih phuba lak duhnak hman a suak theimi a si. Curuangah Tlawng Zirhtu (Saya/Sayamah) ṭuan timi hi hlawhman ka ngan takah tivek men ih ṭuan ding ci a rak si lo lawlaw.\nTuiṭum ih kan tarlang dingmi hi mi thinlung tham zet le hi Video a rak zohtu mipi mitthli tlater thu a si. Tlawng Zirhtu (Saya) pakhat, thla 2 sung rori thlahlawh dawnglo saya pakhat cu a zirhmi tlawngta nauhak pawl cun anmahte sumpai khawngaw in, an sayapa laksawng an pe ta riai. Hihin an sayapa cu dan rualloin a mitthli a tla ter ih a lungawinak hi Facebook ah tarlang in a hmutu mipi pawl khalin tlawngta pawl an fak ih an lawm zet.\nRuno Rafael Paica timi Saya pakhat cu thla 2 sung rori thlahlawh ngahlo ih a um tikah minung sinak in thinharnak nasa tak a nei ih, hnaṭuan suak hman a rak tum vohvo. Asinan Runo Rafael Paica ih nun cawntlak zetmi cu, hivek thinharnak tong hman sehla a tlawngta pawl hmaisa mithmai sia in siseh, a tlawngta pawl par khalah siseh zirh paihlonak thinlung nei riai loin a um.\nZing khat cu tlawng khan sung a vung lut ih a tlawngta pawl cun sayapa sangka ih benmi Ca kha siar aw an rak tiih a va siar sal. Cun tlawngta pakhat hnu pakhat ih an Cangan mi cu an siar ter ih a siarsak vivo. Cutin amai’ tonak lam pan in a fehih a dawhkan (cabuai) parah box fate a um ih cumi sung a vun zoh cu, a khat in paisa fai a rak um ṭhelṭhel.\nCucun an sayapa cun a tlawngtapawl in an duhdawt zia le a tlawngta pawlin a hrangih an thiltuahmi pawl a theisuak, dan rualloin a mitthli a tla, a tlawngta pawl hmai ah a dingih supaw theiloin a ṭap. A tlawngtapawl cun an pan vialvo ih an sayapa cu an pawm.\nZir dingmi; Tlawng Ca zirhtu (Saya/Sayamah) pawl hi mi thupi tuk an si ruangah, an zirhmi tlawngta nauhak kha, nautat le hmuhsuam men loin, duh bul le huat bul umloin, mitkem bul le duhbik cuang umloin bangran ten zoh thiam ding hi a thupi tuk. A thoknak lam ih ngan zo bangin, “kan zirhmi tlawngta pawl hi an hung upat tikih sibawi sangsang maw, asilole hnaṭuan sang pipi an neih tikah ningzak ih na um lonak dingin, thei tawkin na zirhmi tlawngta pawl parah ṭhat na suah rori a ṭul”, a si.\nVideo rak zoh ve aw;


Zumtu pitar le zumlo tu putar - Hre Mang\nZumtu pitar le zumlo tu putar\nPathian zumtu pitar nu le Pathian a um lo titu putar inhnen:\nPathian zumzet tu pitar nu te ih inhnen putar pa cu Pathian a um lo titu asi. Pitar nu te cu a thoh ve ten leng sangka, zaute ihsin “Praise the Lord, Pathian hmin thangthat si ko sheh” tiah zingtin te a au ringring. Cule, a inhnen Pathian zumlo tu pa cun pitar nu au theh ve ten “Pathian a um lo” tiah a insung ihsin ring zetin a rak au ve. Cutin kum reipi an tar tiang inhnen zumnak bang aw lo an rak um ringring.\nTumkhat cu, pitar nu te kha a sumpai a cemih rawl ei ding a nei nawn lo. Zanah thla a camih ring zetin Pathian hnenah rawl a dil, “Bawipa, rawl ei ding ka nei nawn lo, rawl ipe aw” tiah thla a cam.\nA inhnen putar, Pathian zumlo tu pa in pitar nu thlacam a theih tikah a thupten tumtah a rak nei. Zan bazar ah a rak feh in rawl tamzet a va lei. Cule, Pitar nui in tuverk, zaute parah a rawl lei mi cu a thup ten a rak ret. Cule zingpit, Pitar nui thawh hlanah a rak tho ih an inkarlak hrambur lakah a rak relh, pitar nu in ziangtin a tuah ding timi a rak bih ringring.\nPitar nu te cu a tho ih a ti kel ten tuverh, zaute ah suak dingin sangka a on tikah tukverh zaute parah rawl tampi retmi a hmu. Cutikah “Praise the Lord, Pathian hmin thangthat si ko sheh!” ati ih a au ciamco.\nCule veten, an innri te ih hrambur lak ihsin putar pa cu a hung ding suak ih “Pathian a um lo, keimah so khaw rawl lo leihtu” ati. Putar pa cu diriam zetin a au ih a khir ciamcoih pitar nu cu a hnihsan ciamco.\nPitar nu cun rei nawn mittthep loin a zoh hnu ah, “Praise the Lord, Bawipa ka lung a awi tuk, rawl ei ding ka neih lo laiah rawl ipek ruangah ka lungawi tuk. Culawng hman si loin ka rawl ei ding man cu satan na pek ter ruangah ka lung a awi tuk” a ti.\nPutar pa cu ti ngaihnak thei loin a lu a thing ih an inn ah a tlung ta.


MIPHUN THUANTHU THIMTERTU - Hre Mang\nMIPHUN THUANTHU THIMTERTU\nMIPHUN THUANTHU THIMTERTU 7\n(Tuisan Laimi dinhmun parah thlirkhawmnak asi)\nSaklam laitlangah Falam hi a thangsolo zet tiah an sim. Midang, pengdang mawhsiatnak tongkam kan thei tam zet. A thahnemlo, kan thansoh phah cuanglo. Kan thuanthu ihsin kan zir ih kan thleng aw lo asi le kan parah a thleng zo mi a tlengsal rero lai ding ti simcia theih asi. Biaknak, politics, miphun, pursum leilawn, mibur cangvaihnak tinkim ah duhtu a sam lo zet. Ziangvek pawlin Falam khua, Falam milesa mibur umkhawmnak khua a thimter, thuanthu ihsin zirin thleng awknak lamzin, santhar lamzin eng sialin zawh thlang uhsi.\n1) Hruaitu le hruaitu dodal awknak\nFalam milesa pawl, hruaitu pawl hi pengdang unau pawl hnakin an aa, an tawntai cuang lo. Hauitu pawl dodal awknak in mipi thinlung a siatsuah.\nThu rel tlanglo: Miphun, mibur hruaitu pawl thu hla an reltlang maltuk. Mahte fimbikah ret awaw, mahlemah duh awknak, porh awknak lungput in pehtlaihnak a siatsuah. Fimnak thiamnak a neitu pawl hnen ihsin thurawn lak le thutha hawl thlangin hnatuan tlang kan thiam lo. Khat le khat hnen ihsin zirding, thazang lak ding, thazang hlawmkhawm hna an rak thiam lo.\nCohlang aw lo: Khat le khat hruaitu ah an co hlang aw lo. Mibur a tum maw, a te maw, tuanlai maw, tuan hrih lo maw, cawlzo maw, hruaitu pawl co hlang aw tawnin kutkai in hnatuan tlang ding thuanthu in a phutzat in a rak um lo.Miphun dang cu kan ngaisang zet. Mai miphun hruaitu cohlang thei lo in miphun dang upat le cohlang timi cu amah le mah a thei aw lo, miphun siatsuahtu asi.\nDodal awaw: hruaitu le hruaitu dunglam ihsin keu aw, relsia, thangsiat awknak pawl hi miphun siatsuahtu asi, tawpter a cu tuk zo. Biaknak, miphun mibur hruaitu pawlin hruaitu dang an simsiat, relsiat, thangsiat tikah ngaisak hlah. Huatnak in a luahkhat mi pawlin thiltha an tuah mi hnakin a tawpah an siatsuahmi a tam ringring asi ti milai thuanthu in in sim. Dodal awknak tawpter in siatnak ah humtaw tawnin, palh nak ah ngaidam aw tawn in tungding aw tawn in duhdawtnak a leng ding maw, mipi thinlung siatsuahtu kan si hrih ding maw? Hril cio uhsi.\nHnatuan tlang thei lo: Santhar fimsan asi. Dictator san asi nawn lo. Lamtangbul nei in polkom sung hnatuansan asi nawnlo. Mithiam mifim pumpe aw theithei tuantlangsan asizo. Thiamtheh, thei theh, fim theh ti a um lo. Thathnemnak nei lo an um loih midang tullo zohman an um lo. Mai peng, mai miphun cohlang aw tawn in tumtah bang aw pohpoh hnatuan tlangsan asi. Leitlun pumhuap tuantlangsan asi. Tuantlang kan zir ding maw, kan miphun thuanthu dung kan tawlhpi sinsin ding maw, hril cio uhsi.\n2) Hruaitu tha hring suak lo\nHruaitu hlawktling tehfung pakhat cu hruaitutha a hringsuakmaw ti asi. Hruaitutha hringsuak dingin canpualtha lamzin tha sangka onsak hawlsakin kaihruai, zirh, tundin awksan asizo. Namthlak, lamzin phihsak awksan asi nawnlo.Mah le mibur, pawlkom cio ah a thangso thei dingmi a tawp tiang an thansoh theinak dingin neih sumsaw, tummi hmanrua, canpualtha pe in tungding aw tawn sawn uhsi.\n3) Zo kan si? (Identity)\nThleidan awknak, huatnak thlaici tuhnawn hlah uhsi. “Kanmah” “anmah” kan timi kan zoh a cu fel a cu zo. Khrih ah pumkhat, miphun-Chin ah pumkhat sinak in kan mipun pawl tawntem sawn seh. Kawhhran pawl, hrinhnam tek tete, tvp in thenthek nak “false identity” tuah nawn hlah uhsi. Kan thuanthu a cem tikah miphun thenthek tu si loin pumkhat sitertu sawn si uhsi. Rinhlelhnak thlaici tuh nawn hlah uhsi. Mai hnatuanpi siseh mah thawn a tuan lomi hruaitu siseh midangin an huat ding, rinhlelh dingin tongkam, tuahnak, lungput thalo pawl bansan thlang uhsi. “An” “Kan” ti tikah zumnak thu sim tikah “Khrih” ah miphun thu sim tikah”Chin” ah pumkhat kan sizia kan milesa lungsungah tumbik ter uhsi. Thenthek awknak cu miphun siatnak asi. Satan hmanrua asi.\n4) Mawhsiat awknak\nMidang mawhsiat thiamtu upatnak lungphun ti a um dah lo. Kan khua, kan ram, kan miphun, kan pawlkom thuanthu parah midang mawhsiat bang tlang uhsi. Khua pakhatah inn pakhat cu a rawp, ruah a zun, phar a cim, tikah zosi kan mawhsiat ding? Hmuansak hmuan thlang mawhsiat rerosan asi nawnlo. Kanmai insang, khua le ram, kan miphun thuanthu cu kanmai liang parah suangin tuan cio uhsi.\n5) A rahsuakmi\nHruaitu parah hngat awk lo nak thlun awk theilonak a suak, senpi vangtlang thatnak hrang pek awknak a tlaniam sinsin. Miphun thuanthu tuahtha dingin zohman in mai tabul vekin liangparah suangtu an um nawn lo ahcun khua le ram, miphun thuanthu cu miphun dang kutah kan pek vek asi. Zovek an si khal le Pathian pekmi in hruaitu pawl cohlang uhsi, upat uhsi, pumpe aw uhsi.\n6) Sunmang umlo santhar Mino\nHruaitu pawlin thuanthu an sim nawnlo tikah sunmang um loin santhar mino an pang-vai, an va-vai. Khui lamzin zawh ding kan si, zo in ziangvek canah ziang a tuah ding, zion zo vek milai cu ziangvek upatnak a pek dingih ziangtin mibur miphun thuanthu tuahthat asi ding? Ziangtin leitlun khawmual miphun tintian lakah a burin kan tlan ve ding , tvp thuanthu lamzin hmuhtu an um nawn lo. "Sunmang a um lo tikah mipi siatnak an tawng" timi vekah miphun thuanthu dinhmun a thleng asi.Zo kan si, ziang tuanvo ka nei, ziangvek canpual ka nei, timi miphun, mibur umtuzia, sunmang santhar milesa pawl lungsung khatko in burh thlang uhsi. Leitlun nun lamzin hmuhtu meifar kan miphun in a tul asi.\n7) Mahlemah cawimawi aw thei lo\nMiphun thangso pawlin siabgpahrabg an nei. Miphun dangin thah an tum tikah anmai thisen thawn an miphun siangpahrang cu an hum theu. An miphun cawimawitu asi. Mai miphun hruaitu dodal, simsia, thangsiat zawk rero miphun an thangso dah lo, tlak siatnak hrampi asi. Mai miphun, mibur, pawlkom hruaitu cawimawi hnakin namthlak awknak pawl hi bansan a cu tuk zo. Mifim pawl an fimnak vekin hman thiam, hruaitu pawl thlunthiam zir uhsi. Absalom cawimawi cu siatnak in dung a tlun ringring asi. Cawimawi tlak mifim mithiam hruaitu tha Pathian pekmi cawimawi le thlun zuam cio uhsi. Kanmai miphun, pawlkom hruaitu pawl cu kanmah in kan cawimawi lo asile miphun dangin in cawimawi sak dah lo ding. In hnihsan men sawn asi.\nSanthar mino pawl in kan lungput, tongkam le tuahnak in kan thleg aw ding maw, santilian in miphun thuanthu a fen rero lai hrih ding maw? Falam milesa mibur lamzin a thim hrih ding maw, santhar ni eng mawi thawn a tleu ve thlang ding maw? Mi zo khakin hril ding kan nei asi.\n1) Hruaitu tangtlang, tuantlang uhsi, bawm aw tawn uhsi.\n2) Hruaitu tha hringsuak uhsi, Namthlak lamzin phih thangsiat awksan asi nawnlo. Hruaitu tha hringsuak uhsi.Lamzin tha, canpualtha hawlsak, onsak, khihhmuh aw tawn uhsi.\n3) “Kan”, “An” ti aw hlah uhsi. Huatnak le thentheknak tipungtu, Satan palai tuan nawn loin duhdawtnak tipungtu Khrih palai, zumnak ah le miphun ah pumkhat sinak dinpi uhsi.\n4) Thuanthu sia ruangah midang nawhsiat bang uhsi, kanmai thuanthu cu kanmai liang parah a thum awk vekin tuanvo le mawhphurhnak la ngam thlang uhsi.\n5) Mipi pawl khalin hruaitu hruainakah hngat awaw in pumpe aw uhsi\n6) Kaa cip nawn hlah uhsi; khui lamzin ah kan miphun thuanthu feh dingmi asi, santhar Mino hnenah lamzin hmuh vivo uhsi\n7) Cawimawi tlak kan mifim mithiam, hruaitu pawl dodal bang thlangin cawimawi uhsi, an dungthlun uhsi, a tulmi senpi thazaang thawn dinpi uhsi.\nA tha lo kan hmuhmi pawl tuahtha dingin siseh thiltha kan hmuhmi, neihmi, theihmi pawl a hlawkpitu ding hnenah pe sawng dingin Pathian kawhmi, hrilce mi kan si. Hi ca a siartu poh in kan kiangkapah kna hmuhmi thiltha lo, kan miphun le leitlunmi Pathian in amai hmuihmel kengin a sersiammi pawl parah a thleng reromi, milai thuanthu tuahthatu dingah Pathian kawhmi kan si. Kan hmuhmi, neihmi, theihmi thiltha pawl hmuahhmuah a hlawkpitu ding pawl hnenah zemsawng simsawngtu dingah Pathian in kan hnenah in hmuhter, theihter, neihtermi asi. Pathian in bulpak, insang, mibur, venghnen, le pawlkom umnak kipah thiltha tipungtu, duhdawtnak tipungtu, nunrah burzat rah thei dinin lam lo hruai in lo umpi vivo hram seh.


Miss Grand Slam, 2013 Top 10 Ah Khin Wint War Tel - Chinland Today Media\nJanuary 22, 2014 3:21 pm·0 comments\nGlobal Beauties Website ih hrilmi, laksawng pek dingmi Miss Grand Slam, 2013 hrilnak cu Semi-final ah top 10 an hril ih cumi ah Myanmar ihsin lengdawh Khin Wint War cu a tel, tiin Myanmar thuthang cun a tarlang.\nMiss Grand Slam, 2013 hrangah Global Beauties Website cun lengdawh a hril ih a sangsang in hrilnak a tuah vivo. Tu cun, final hril ding lawng a tang. Mi 5 hrilnak ah a tel thei leh pei maw, ti hngak a si.\nLengdawh Khin Wint War hi Miss Supranational zuamawknak ah Myanmar aiawh in zuamawknak teltu a si ih, cumi ah Top 20 ah tel in Miss Internet le adang laksawng 3 a ngah beet. Tubaite Beauties Concept ih hrilnak ah leitlun nunau mawibik hrilnak khal ah 6nak dinhmun a ngah.\n(Visited 1,469 times, 4 visits today)\nLeitlun Lengdawh 25 Hrilnak ah Khin Wint War Le Moe Set Y Tel\nLeitlun Mawibik Lengdawh 5 Ah Khin Wint War Tel


Mipi 100 Leng Nih Palik Mawtaw An Suasam Ih Palik Pahnih An Thi – Onlinenungak\nMipi 100 Leng Nih Palik Mawtaw An Suasam Ih Palik Pahnih An Thi\nSagaing ramthen Depayin peng Fot Htan Taw khua kiangah palik mawtaw pakhat cu mipi 100 lenglo in an suasam hnuah palik 2 an thi ih hliamhma tuar bese zet dang an um tiah MRTV cun a than. MRTV cu ralkap neihmi ramsung TV thuthang a si ih mipi sual puhnak ah thildang thu ih palik thi thuhla cu mipi a puh sipei maw tiah mipi lamin thusuhnak a tam zet nan, Fot Htan Taw khawmi thuhla suh a si tikah palik le khua mipi an buai ngaingai thu le palik lam thi an um thu an rel ve.\nkhuami pakhat cun “Ralkap uknak duh loin lamzawh duhphorhnak nei mipi mawtaw tlun caan ah buainak thleng a si. Mithi palik pawl cu zinpi ah an um ih mipi rak tibuai an si. Buainak a suah ciamco hnu reilo ah palik le ralkap mawtaw tamzet cu khua ah an rasal ih mi 6 an kai. Inn pahnih an bauh siat ih a sung thilri tlunah fangfai dip khal an laksak a si,” tiah a ti.\nMipi tamsawn an diriam zetih mipi cangvaih a cu ,ralkap le palik khal tuar ve thlang ding an si tiah palik vel thattu khua mipi cu thazang an pe zetih hrekkhat cun palik thi 2 cu mipi kut tuar taktak an si pei maw? tiah thusuhnak an nei ve a si. vapualauaw


Tuluk ram Tlawngta pawl meithal in kil an tul - Chinland Today Media\nMay 12, 2010 5:13 pm·0 comments\nLeilung ziangtin a cang zo ih, a cang rero lai ih, ziangtin a cang lai ding timi pawl hi tulai leitlun mithiam pawlin thinbangzet ih an buaipibik cu a si thlang. Ahlan kum 10,000 le tuni ih thil thleng zo pawl tahthim in kan leitlungpi cun siatnak phunkim a tong vivo ih, hih hnakih nasa sawn khal a tong thei ding tiah 2008 ih Geophysical Research timi cabu ngantu Carolina Pagli cun (University of Leeds) cun tulai leilung um daan cu ‘ih thah khal a thaw nawn lo’ ti’n media ah a rel. London Telegraph ih interview a tuahnak ah Pagli cun 2010 kum sungah thla tin leilung sunglam cu khuitawk khalah a cang (swaying) rero ih, leilung sungril ah a ziamral saal theu.\nCucu 1950 hlan ih um dah keel lomi a si” tiah a ti. Kan dung zarh sungah Taipei (Taiwan) thlanglam tipi kap tiang linghnin nasazet a thleng ih, milai umnak cu a thleng ban lo; cun, Indonesia ram Maluku ah siseh, US ram Ohio le Texas ah siseh, California le Maxico ramri tluan ah linghnin a ra thleng thei ringring ih, Australia saklam tipi thuanthum hnuailam ihsin Philippine ram kiangkap tikulh fate hmuahhmuah cu ‘hmun him lo’ (unsafe zone) a si thlang tiah a ti. – dpa\nMarch le Aprl thla sungih Tuluk ram sung tlawngta pawl hmuhtonmi pawl ruangah acozah cun kan dung May 03, 2010 ah ‘daan’ thar a tuah riai. Acozah cun palik pawl cu tlawngta pawl umnak (hostel), feh suksonak le tlawnginn hmuahhmuah cu kilhim dingin tuanvo a pe ih, a tul daan ih zirin tlawngta pawl hnaihok tumtu cu meithal ih kap that lohli ding tiangin thuneihnak a pe.\nTlawngta pawlih harsatnak cu Chongqing khawpi (mi 30,000,000 umnak) ihsin Tuluk ram rorelnak sangbik ah a ra thleng ih, cucu palik hotu pawl khalin an theihpi rero mi harsatnak a si tiah media thuthang cun a sim. Palik hotu le tlawnginn ih tuanvo neitu pawlih simrelnak ahcun, kan dung April 30, 2010 ah (Shandong province ah) pacang pakhat cun sobul (hammer) thawn tlawngta (5) cu nasazet in a thawi ih, tlawng saya pakhat khal thi zikte in a thawi. Cuih hnu ah amah le amah cu meisa in a ur aw.\nApril thla sung thotho ah, Taixing khua ah tlangval pakhat cun a hnatuan remcang thei lo ruangah tlawngta nauhak (27) le tlawngta pawl hmuaktu kum upa zo (3) cu nasazet in a thawi hai. Cupa cun naam (knife) pahnih lai a ken ruangah zohman in an kham ngam lo. Himi zarh sung ahhin Guangdong province ah tlawng saya pakhat cun ziang thu khal rel loin tlawngta nauhak (15) cu nasazet in a thawi ih, saya pakhat cu naam in a dawt that bet. March thla ah siibawi (doctor) pakhat cun a falanu thawn thubuai an neih ruangah tlawngta nauhak (8) lai a that ih, mi (5) cu hliamhma nasazet a put ter. – dpa\nTranAsia Vanzam Tla Ah Mi 21 Thi\nTaiwan cun Tuluk ram hnenah lungawi lonak a langter\nEkinn Man Khung\nTaiwan ah Super Typhoon Hraang Bon Jovi Concert Thulh Phah\nTaiwan Ah Vanzam Tla: Mi 50 Lenglo Thi


Online ih Kan Cangan Dan Zoh Salnak - Chinland Today Media\nOnline ih Kan Cangan Dan Zoh Salnak\nApril 27, 2015 7:21 am·0 comments\nKan cangantu pawlih tongfang hman mi ah kan diriam tawk maw, an ṭongfang hman mi a dik tawk maw tivek pawl zoh khawm sehla a sual lem ding sawm! Ziangvek ṭongfang kan hmang khawm ding, kan hman uar ding mi ṭongfang pawl tla bur khawm uhsi.\nBiazai ngannak cafang, nunthuleng ngannak cafang le ṭongkam pawl kha thuthang nganak vekih kan hman ahcun mi a leem lo zet. Hla ngannak ṭongfang kha thuthang ngannak vekih kan hman pang asi ahcun kan thuthang siartu pawl an lungleng zet ding.\nTulai kan cangan nak ih kan hman tam bik mi ṭongfang tete pawl ah kan hman rawi ruri mi ṭongfang a um ih cangantupawl in hman bangawk theinak dingah rel ih thlun khawm dingah malte a hnuai ah ka tarlang.\nNunau maw Numi?\nMirang cun ka theicawk lo nan Girl, Women, Lady, Female etc. pawl hi kan hmuh tam zetmi cu an si. Nunau tiin mi tamsawn in kan hmang ko in ka thei ih huham tla a nei deuh. Numi ti’h hmang khal kan um nan himi pahnih kan hman daan ah remcang deuh le hman uar sawn dingmi hril thlang uhsi.\nNazi maw Suimilam\nNazi hi Kawl ṭong ti’n teh kan puhcawk ding sawm. Hitluk kan hmang mi cu kan Lai ṭong ah kan la lut zo tinak a si lo maw? Atheih lo nahrat suimilam kan ti thotho ding maw? Ziangtlukin himi suimilam kan hmang uar ding. Ziangvek zawn ah ti khal rel uhsi. Kan hmang ding kan ti asile cangantu zate in hmang tlang hliarhlo ding asi.\nBawhlung Sit maw Saphuhlum Sit\nBawhlung sit kan ti ruangah kan Lai ṭong asilo tuk kan ti pang maw. Tuini tiang saphawhlum sit ka ti thei ngaingai lo ih himi cu ziangti hman nan duh? Caw kan that le caw phuu kan sit ṭheu ih cumi ihsi kan lak teh a si pang maw ti tla ka ruat. Bawhlungsit ti hi hmang uar men sehla a ṭha ding ka zum.\nMawṭaw mawng maw Mawtaw khaal\nVanzam khaaltu, mawtaw khaaltu kan ti luanglo ṭheu ih kan diriam ngaingai maw. “Khaal” timi tongfang hi, kan hmannak tam sawn cu caw khaal, tu khaal tivek ah kan hmang ih himi “mawng le khaal” hi thleng a ṭul kan ti cio maw. Asilole, kan unau Kawl pawl ṭong tiin kan pe kir men kem….\nLamzawh maw duhlophorhnak\nHimi khal hi bangaw lo tuk fahran in kan hmang celcel. Kawl ṭong cun ‘san-dah-piah’ kan timi kha si ding. Demonstration or protest hi Lai ṭong in bangaw deuh in hmang thlang uhsi.\nMawṭaw pah aw maw Mawtaw ṭaih aw\nSawh aw, khawng aw, khik aw tivek pawl hi thuthang ngannak ah a mawi zet ko maw, himi hnakih mawi hman daan ding tla a um pang maw? Tahṭhimnak ah, minung kan tam tuk ih kan cal le cal tla kan khawng aw ciamco tivek ah kan hmang thei thotho. Mawṭaw le vanzam tla an khawng aw tin maw kan ti ding lole ṭaih aw tin a mawi sawn maw?


In Kawhnak Theithiam - Chinland Today Media\nMarch 2, 2009 1:48 am·0 comments\nSiar: Efesa 4:1-16\nBawipa ih hnatuannak ruangih thawng a tla mi keimah in Pathian kawh mi nan si bangtuk in nan nunnak ah Amah ih kawh mi nan sinak kha langter uh, tiah ka lo forh. -Efesa 4:1\nKumkhat Sung Baibal: – Mipum. 26-27 – Marka 8:1-21\nKhrih thlun ding kan tum tikih kan buaimi cu in kawhnak theih hi a si. Kan hnatuan le kan umnak hmun hi a si tiah kan ruat ttheu na’n a thupi sawn cu kan nun daan hi a si. “Bawipa, zosi dingah in duh?”\nPaul in, “Bawipai’ hnatuannak ruangih thawng a tlami keimah in, Pathian kawh mi nan si bangtuk in nan nunnak ah Pathian kawhmi nan sinak kha langter uh tiah ka lo forh,”(Efe.4:1) a ti. Tangdor uh, nunneem uh, thinsau uh timi “uh” pathum in a thlun. “Duhdawtnak nan neihmi kha pakhat le pakhat nan zawi awk theinak in langter uh” (c. 2b). Paul in hih ca hi hmun harnak thawnginn sung, Pathian kawhnak a thlun peh cihnak hmun ihsin a ngan.\nOswald Chambers in, “Pumpeknak timi cu in kawhnak nun kha Pathian pek si loin, kawhnak dang pawl taanta tahrat in kan nunnak pumhlum Pathian hrangih hlan awk khi a si. A duhnak hmun ah tuah ding in duhsakmi tuah suak thei dingin Amai’ cahnak in pekmi cosaan khi a siih cumi cu – kan hnatuannak ah, law ah, science ah, workshop ah, politics ah, asilole drudgery ah langter ding. Kannih cu Pathian Uknak daan vekin cutivek hmun pawl ah a hnattuantu ding kan si.\nPathian hmaika ih miding le mittha kan si ahcun hnattuan dingih in thlahnak ah le in retnak hmuntin ah in fialmi kan ttuanvo kan ttuan suak thei ding. Cuti ih kan ttuan suak thei caan ah kannih cu A kawh mi kan sinak kha kan hmu suak ding a si.\nKawhnak thianghlim ih kawh mi na si,\nLeilung ih tleunak si dingin;\nThuthangttha tleunak hlirsotu dingin,\nCuti’n midang in tleunak an hmuh theinak dingah.\n“Ziang na tuah” timi hnakin “zo na si” timi hi a thupi sawn.


Kan pupa cahnak salurop kan thansonak ah sawmso uh - Chinland Today Media\nMarch 14, 2009 6:54 pm·1 comment\nBy : Rev. Thang Tin Sum\nThu ka ruat rero ih, Laimi pawl hi kan pupa san in tui mino san tiang, kan duhmi kan tumtahmi hi tuahthei lomi kan nei tuklo, ka ti le ka sual lemlo men ding ka ti. Kanmah tawkten,thil ti thei zet, cahnak a neimi, miphun pakhat cu kan sive .\nKan pupa san, hlanlai deuhah cun, an cahnak, an thilti theinak cu, sakah, conlam le buan thiam tivekin an rak tah. Taksa lam cahnak, thazaang cahnak khal an rak uar ngaingai.\nBuan thiam micak pawl cu, tulai san ih Karate le Boxing thiam tluk in an uar ve. Buan cakbik an si le, “Buan Thio” ti tlan fapa hmin an sak. Buanthio ti cu buanah a cak bik tinak a si. Buan champion tinak a si.\nZialpi tum zetzet a pu theitu, lungto tumzet a hril theitu, an sawk theitu, a deng theitu pawl tla an upat zet. An cahdan mipi in an rel hiaihiai ttheu. Hlawn Dawh Thang thuanthu khalah lungto den thu kan hmu thei.\nKan pupa sanah conlam le sakah cu an uar bikmi a si ka ti le ka sual lem lo ding. An cahnak bik an tahfung cu ” Salu” ah a tthum aw bik a si ko.\nSalu thuhi hlanlai phunsang tlawng ka kai lai ih sin napin ka rak rel ttheu mi a si. Hla khal ka phuah ih cahram khal ka ngan dah. Cumi thu malten vun peh bet sal ka duh. Kum 1973, Tlauhmun khuaah tlawng saya a laangten ka rak ttuan.\nTlawngta pawl thawn kan tlan khawm tikah, mino pawl cu thu hnakin hla ih forhfial hi hmual a nei deuh ti ka hmu fiang. Cuiruangah hla a phunphun ka phuah ih mino pawl in an duh zet. Cuticun kaih hruaiawk tla a nuam ngaingai.”Salurop” timi hla tla ka phuah.\nCumi “Salurop” timi ka hla a suaknak thu malten rel sal ka duh. Tlauhmun khua hi ka pa hringtu ka pu Than Zam ( Tlau lal fapa nauta lam) suahnak khua a si. Tlauhmun khua hi ka pu tei khua a si ruangah inn tek tlan in ka tlang men. Tlau unau pawl khal in in nel zet. An mai khawmi vekin in ruat ve.\nNuam ka tizet. Kum 1973 hrawngah cun inn 70 lenglo lai an taang hrih. Lai inn sau riangriang pawl tla hmuh ding a um lai. Inn ih kip ka zoh tikah. Salurop a tam ngaingai. Salu phunphun ti cawk lo an tar.An bang cu salu in a khat thluh.\nAn lal tei inn tla cu Salurop a tam cuang. Sahrang phunphun lu siseh, sa hriva timi tlummuang, zawnglu siseh ramsa lu a khat thluh. Culawng si lo in, inn zuat tilva lu khal a tam ngaingai.\nNaacang, Secang lu ih sin, Voklu tiang…. Salu phunphun an tarmi hi siar cawk ding a si lo. Khuahlan lai ka pu le pawl, Tlau inn 300 khua an timi ah ziang tivek in an rak tlangleng ih, ziangtlukin an rak nuam ding ti pawl ka mitthlam ah ka suai thei. An zu in le an sa ei, an com le lam pawl, ziang tluk in an rak nuam ti pawl ka ruat sal. Tulai mino san ih night clup timi cu a nepte ding ka ti.\nKan pupa pawl an rak nuam sawn men thei. Cuiruangah si maw tlawng tla an rak kai duhlo ti pawl thuhla a phunphun ka ruat ciamco.\nTlauhmun khua ih Salurop pawl liangluang hi kan pupa pawl ih nundan langter tu an si. Ziangtin Salurop hizat an ngah thei? Zo hrangah ti pawl ruat lo in ka um thei nawn lo.,, Aw.. kan pupa pawl ih an cahnak..tahfung cu..himi salurop pawl a si hi teh maw ka ti. Cuiruangah Kum 1973 ah, hitin hla ka phuah famteh( panlomaw).\n1, Khuahlan kan pipu san vun ruat hman\nConlam ding le sa kah ding an tumtah.\nCuileng tumtah saang um lo.\nIn rohtak an fahniang Salurop.\nCh; Aw! Fahniang napai ro cu zoh hnik.\nNan bang hlumtu lurop phuntling\nZohsal hnik, ttha na ti maw?\nNa hrangah ttha hnem lo ” Salurop”\n2. Kan pipu conlam Sakah duhah\nSurhan ti lo in an tuan ram an tawi.\nAn ngahsuak an tumtahmi\nIn rohtak, an fahniang “Salurop”.\n3. Santhar mino ziang tumtah na nei.\nTesinfa tiang ro ttha ding ziang na tum.\nNa ngah suak hlanlo zuam aw\nTesinfa tiang ro ttha roh ding in.\nHimi hla hi kum 1974 hrawng ah laican BBS Radio ah ka rak sak dah.Culai san Radio ngaitu lai khawte lam pawl cun an duh zet. Khawte lam ka tlawn le Salurop hla saktu maw na si kha in ti ttheu.Cuticun ka “Salurop” hla cu a mai san lai ah cun a mai tawkten a hmin a rak thang ve.\nVeikhat cu kan khua Bomba( Dokhar) ka tlung. Ka pa in Salurop ka phuahmi thuhla a rak thei ve.Ka parah a lung a kim tuk lo. Hitin i salh.\n” Thang Tin Sum ra hnik. Thu ka lo sut ding. Ziang ruangah Salurop timi hla na phuah. Salurop lawng maw ka lo roh.Fimthiamnak le thildang tampi tla ka lo roh na thei lo maw? ” i ti. Ka pa a lung a awi lo ti ka thei. Hitin ka let lohli.\nKa pa, “Nang cu na tivek in Salurop lawng i roh lo. Thildang tampi le fimthiamnak tla i roh ngai. Asinan, kan lai pacang tampi zoh aw la, an fate nangmah vekih rohlo tampi an um. Salurop lawng an roh. Cui pawl ka ti duh sannak a si. Nang ka lo phuah hnawhsanmi a si lo” ka ti.\nKa pa cu ka ttong a theih cun a lung a kim sal ih keikhal ka thaw a suak vuarvi. Ziangah ti le pa le lungawi ter lo hi ka ttih zet mi a si. Phun 14 cu ka ong zo nan, phun 4 hman a ong lomi ka pa si khal sehla ka u pat zet thotho.\nKeimah hnakin fimthiamnak tampi a nei mi a si ti ka thei. (Hi zawnah hminsin malte ngan bet ka duh hrih. Salurop ka phuahmi hi, kum reipi hnu ah ka ruat sal. Kum 1990 hnu lam ah cun, Salurop tla man tampi a nei sal ti ka thei. Asinan vansiatnak ah, kan inn ih kan Salurop, ka pai kahmi zukneng kikawng tthattha pawl le a dang pawl cu, sumdawng hrekkhat pawl in ka nu, nuhmei an rak dil ih, siangzetin a rak pek thluh.\nK 1000 lai an rak tthen ih ka nu cu a lung a awi zet sapbei. Sumdawng pawl hnenah,”Ka fapa Thang Tin Sum in Salurop a duh lopi” a ti , ti a si. .. Hi thu lehhnu ih ka theih tikah ka nu cu ka mawh thluk ngam lamlam lo.\nKeimai sual a si tin ka ruat. Salurop in man a nei sal timi kha, kan khua ih ka nu ka than nawn lo. Kan khua ka hung thlen sal tikah cun, kan inn ih Salurop cu a cem thluh zo.Ka ttapsur. Ziang ti ttha. Tuhi a veihnihnak kan Salurop kan hlawnnak a si. A veikhatnak cu ka pa Pathian a awi pekah a si.\nKan inn ih ka pu san ih sin an rak thah mi le an rak kahmi Salu tam nawn cu, a hnai hnok aw kan ti ih, Bawmrang tum zetzet in kan than ih, Consam va kan timi ah kan thlak thluh men. Tu ka vun ruat sal ih pamphai ka ti nasa.\nKa pai Khaungcawinak an Secang pi lu tla cu a mawi tuk. A kii tthatdaan tla cu a bawng riairiai. A vam helhel. A mawi dan ka mitthlam ah a cuang lai. Khavek Secang ki tulai sanah hmuh ding a um nawn lo. Tulai san mino pawlin ka Salurop hla modernize an tuah lala ih, poi ka ti sinsin.\nSalurop ..Phui… titla a tel ih, cu lawmam ka ti. Ka phuah duhsannak cu hiti lawmam cu a si lo ti khal casiartu pawl ka lo thei ter duh sal.Kan dunglai ah Salurop hla thawn pehaw in lungkim lemlo tupa in Mekezin pakhat ah cahram a rak ngan dah. Bualnel a sit a maw ka fiang nawn lo. Cu asi ih himi ka cahram in ka hla phuah duhsannak pawl tla ka sim fiang sal tinak a si hi.)\nA pakhatnak ih ka hla phuah mi cu, kan pupa pawl ih an tumtahnak a si mi conlam le sakah ka langter. Himi cu an cahnak, an thil ti theinak, an tthansonak timi pawl tahfung a si bik. Kan pupa pawl khal tumtahnak fumfezet neitu an si ti ka langter. A pahnihnak ih ka hla phuahmi a tican ngaingai nan zoh a si le, kan pupa pawl ih an tai rialnak, an zuamnak, an raltthatnak pawl hi mino hrekkhat in kan tluk hrimhrim lo ti kan hmu ding. Sahrang kah le Conlam hi thil olte a si lo.\nNasa zet ih an zuam a ttul. Raltthatzet tla a ttul. A sur ti lo a han ti lo ih an zuam, tai an rial a ttul. Hmunkhatten sakhan nam tlang, ttanrual tla a thupi zet. Con lam thei dingin milaw, hna ttuan zet si sit la a ttul. Mize pawl in cong an lam thei lo. Cui an zuamnak an lawtnak le an raltthatnak cu mino pawl in kan cawn hrimhrim dingih ka duhmi a si. Cucu ka hla finghnihnak ih ka phuah duh sannak a si.\nCutluk an zuamih an ngahsuakmi Salurop, cu mino kan hrangah pum cawmtlak ro ttha ngaingai cu a si lem lo ticu tampi kan rel sal duh nawn lo ding. Asinan, ka sim zo vekin tulai sanah cun Salu khal man a nei zetve ko. Ttha hnem lo law mam cu a si lo.. !973 ih ka phuahmi Salurop cu tuisan ah cun a kaih tuk lem lo men ding. Ziangah ti le kan sanah cun Salurop pawl in man tampi a nei zo.\nA pathumnak kan zoh sal a si le, santhar mino pawl in ziang kan tumtah le a ttha ding timi ruahnak ka suah. Ziang vek kan tumtah khal a si le tesinfa tiang ro ttha siseh. Hman tlak, pum cawmnak tlak si seh ka tinak a si. Kan ram le kan san ih zir in, kan tumtah dingmi cu a bang aw cio lo ding.\nZiang khal a si le, kan tesinfa tiang hman thha, pumcawmawknak ttha, kumkhawdaih zumnak, nunnak a si ding a thupi. Leitlun thansonak ah thuhla ttha, cawntlak kan suah thei lo khal le Pathian zum feknak lam, rinumnak lam, dingfelnak lam tal ah cun taimak suah cio u si. Kan fesinfa tiang, kumkhawdaih nunnak, Pathian uknak ro, rottha hnem roh ding zuam cio u si.\nKan pupa pawl ih an conlam le an sakah ih an liam kuan mi pawl tangka in ziangzat a cem timi hi ka rak ttuat dah lem lo. Tuhrawng cu himi theih duhnak thinlung ka nei ciamco. Kan dung November thla kum 2008 ah Kalemyo kiang Minhla ( Tithim) timi khua ka tlawng. Pu Hai Sam ( Kum 80 luan) Khawlung ih rung vaimi, thawn kan tong aw ngelcel ih ka lung a awi zet.\nKan pupa pawl an conlam thu a sangsang in in sim vivo. Sarual talh, Thlailam, Sethum thah, Sehra thah le Khuangcawi thuhla pawl tla i sim. Cu lawng si lo in conlam fatete a karlak ih kan neih mi khal a um lai. Fangza aih, bupherphah le Calhau tivek tla tampi a um lai. Himi conlamnak pawl ah, ttilva ziangzat ciar an that? Zu bel ziat? Niziat sung an in? Minung ziangzat rawl an do ti pawl tla in sim thluh. Thlailam can ah cun, ni 3 sung zu an in ih Khuangcawi ah cun ni 7 sung an in an ei khawm. Conlam ttheh thluh hnu ah tualphiah cu a um thluh.\nVok an that lala. Mipakhat in thlailam in khuang a cawi tiang a liamkuam mi, tilva siseh, ei le in zu pawl siseh tangka in ziangzat a cem ti kan ttuat tikah tulai pohzi in a malbik K 10,000,000/-ting zakhat hrawng cu a tlangpi thu in a cem ti a si. A mal lam men thei.. Kan lairam kan zohtik ah khua ih kip ah a conglam lo mi khua an um lo. Inn ih kip in Sethum cu an that thluh.\nSehra tthat khal an tam zet. Sehra thah tiang cu a mal bik tangka ting 60 tluk an cem. Sethum that tiang cu ting 50 hrawng. An sa aihnak ih an cem mi liangluang kan rel hrih lo. Kan pupa san ih an cemmi hi ttuat hnik uh. Siar cawk ding a si lo. An thil ti theidan. An liamkuan thei dan. Dollar khal in a tam zet ding ka zum. Kan pupa pawl hi menmen an si lo. An lian ancak, thil an ti thei ngaingai a si.\nHimi an liamkuan mi pawl hi zo hnen hman ah bawmnak an dilmi a si lo. An mah te liolio zuamnak in an ngah suak thluhmi a si. Kan pupa pawl in midang bawmnak lak hi an nautat. An duh lo. Keimah te ka tuah theive tihi an uar awknak bik a si. Midang ih pekcop an duh lem lo. ( Mifarah zet pawl kan timi hman in kutdawh an khawng dah lo. An nautat. Cuvek kutdawh khawm cu annau tat bikmi a si.)\nLaimi thil ti theizet kan sinak hi, mirang uk hnu, kan pa le pawlsan, cozah hnattuan phunphun sung khalah kan hmu thei. Ahleice in kan pa le ralkap san ah cun ( Mirang uk sung le, kan Kawlram zalennak a ngah pekte hrawng le hnulam deuh) an cahnak, an ral tthatnak, mi humhim theitu an sinak pawl fiangten kan hmu thei. Mirang tuah, Rifle meithal, kan lai pacang ralttha, meithal kap thiamzet, sakap tthang pawl kut ih an hman veten cun, zohman in an tuar nawn lo a si kha. Mi nehtu ah an cang thluh riai aw. Nunglai rori ih, Aungsan thuriza ngah thei Thai Sawn tla kan neih kha.\nA thuhla tampi kan theicio zo ih ka rel duh nawn lo ding. Mirang zuknung (Biscope) ih Rambu an titeh ziang ce. Lai Rambu a si veko lo maw. Kan Lai ralkap raltthatnak le an thil ti theidan pawl hi porhtlak, uar tlak ngaingai an si. Mirang ralkap pawl hman ih salam an pekmi, Col. Hrang Thio ih nunnak pawl kan zoh tik khalah kan laimi hi mi menmen kan si lo ti a lang.\nHivek ngan ding mihminthang langsar tampi kan nei lai. Civil lam hna ttuan khal ah tampi an um hrih nan, tuittum cu hivial si hrih mei seh. Kan Kawlram pumpi huap ( National level) in Laimi pawl hi theihtlak kan rak sidah timi ka vun phorh salnak men a si.\nLaimi Khristian kan can hnu khalah zohtthim ding tampi kan hmu thei. A tlangpi thu in thlarau hlo kaih ding an pum rak pekawk dan hi a mak ve ngaingai. Thlarau hlo kaih dingthu thawn peh aw in kan pupa Khristian a cang hmasa pawl ih an pumpekawk dan, an tuarnak pawl zoh sehla tulai santhar khristian pawlin kan bang riai lo.\nTulai san hruaitu pawl cu an tuhciami thlairawl pawl kilkhawitu fang lawng kan si. Cumi thlairawn pawl hman himten kan fingkhawi thei tuk nawn lo hmang. Himi zawn cu tuittum ah tampi ngan ka tum hrih lo. Khristian kan si hnu ah Pathian hminin tilva ziangzat hrawng kan that timi lawng tarlang ka duh.\nKhrihfa kan si hnu khal ah kan nunphung, kan salurop thinlung cu kan sawmso vivo ko tin ka ruat. Sathah thinlung put kan neihmi hi a hlo cuang lo. Cuiruangah Khristian kan si hnu khalah, Sia, Caw, Vok olten kan that thei mei. Phurrit zetin kan ruat dah lo.Tilva thah hi kan nunphung ih rak um cia mi a si ruangah, mirang pawl hman ih tuah dahlo mi, Pathian cawimawinak puai phunphun tilva in kan tuah.\nKan tilva, rannung zuatmi sumhnam pawl Pathian cawimawinak, lungawi thusimnak ih kan thah mi hi a mal ve lo. Khawlung khua pu Buan Ir cu a mah bulpak in Pathian cawimawinak, lungawi thusimnak, vei 30 a tuah ti a si.\nVok le sia a thah theimi a tam ngaingai tinak a si. Kan nauhak lai ah hin, Lushai ram ih zawnbawm an timi hi kan khawkiangkap pawl khal in an zawn ve nasa. Thukam Hlun kan Bible ih Thukam kuang an zawnmi an cawng ve an ti. Cumi zawnbawm timi cu inn ih kip ah an luhpi. An luhpinak inn tekte cu an lung a awi tukih, Pathian hnen ah lung awi thu an sim.\nInn ih kip cumi zawnbawm a luhnak pohpoh ah Vok a si lo le, Caw, a si lo le Sia a that lo mi an um lo. Bulpak Pathian hnen lungawi thusim lawng si lo in, Khawmpi ( Civui) Jubilee, Khrismas, Kumthar.. tin a phunphun peknak kan nei hrih. Khawmpi, Civui kan tuah tikah inn ih kip in mikhual kan dar. Tilva phunphun kan that. Pathian hmin in ttan kan la cio.\nNuhmei farah te kan ti mi khal in mikhual neihlo, khawm dar ve lo an duh lo. Vok an thah thei lo hman ah sacuai an lei ve. Cuvek thiamthiam in Jubillee khal kan tuah thei. Midang bawmnak zo hman kan ring dah lo. Pathian hrangah kan ti ih kan mah te kan liamkuan mi lawnglawng an si. Khrismas le kumthar khalah ticawk lo rannung kan that thei. Rawl einak puai kan tuah.\nLaimi Khristian pawl ih Khrismas can kan thah mi tilva hi a mal riai lo. Kum 2008 Khrismas ttum ih kan kawhhran cemmi tangka tla cu ting 30 lenglo a si. Laimi kawhhran zate cemmi hi tuat seh la a tam ngaingai ding ka zum.\nKhual upa, khuallian, pawl kan khua cio an thlen tik khalah, Vok, Sia, Caw tivek thah cu kan hrangah a har tuk lemlo. Laimi Khristian pawlin Khawm veiziat kan dar, Jubilee veiziat kan tuah? Kumthar, Khrismas ah siseh, bulpak in siseh, Pathian hnen lung awi thusimnak ah siseh, ziang tluk tilva kan that ticu tangka in tuat cawk ding a si ve lo. Laimi pawl in siang zetin Tilva phunphun kan that ih Pathian kan thangtthat thei mi hi, kan pupa pawl nunphung thawn kan pehzawm vivo a si ka ti le ka sual lemlo men ding.\nKan pupa nunphung a si mi kan con le kan lam, kan sunthah hmuahhmuah hi kan thisen sungah a ciah aw zo ka ti zo kha. Cuiruangah miphun dang hnak in tilva tampi kan thah theinak a si. Miphun dang tampi in con le lam an nei velo. Mirang pawl tla cu an nei lo lawlaw. Kan nunphung ih umcia sunthah thinlung put le Pathian hrang ih peknak, thawinak tuah timi kan kom khawm ruangah phundang zetin kan cangvai theinak a si tin ka ruat.\nPhundang in ka sim a si le, Pathian thangtthatnak ah kan nunphung Salurop thinlung kan sawmso vivo tinak a si.\nLaimi thil ti thei kan si zia tui kan san khal ah fiangten kan hmu thei. Midang pawl in ramdang fehhi ziang tluk ih in kham khal le kan feh thei thotho. MBC hruaitu upa pakhat in hitin a sim dah. Laimi pawl cu sangka kan phih sak khal le a dunglam an boh thotho a ti. Asi rori.\nKham theih ding rual kan si lo. Kan feh rero ko. Ramdang fehding ah zo in tangka in kuan sak. A tam sawn cu kan mah te kan kuan cio mi a si. Kawlram ih sin ramdang fehnak ah ziangzat cio kan cem? Kan cemmi hi kawmkhawm thluh veseh la a tam ngaingai. A tlangpi thu in ka sim duhmi cu, Laimi pawl hi, kan pupa san in tutiang kan tumtahmi ngah suak dingah thil ti thei miphun cu kan si ve ko. Laimi zianghman kan si lo tin tha nau ding kan si lo.\nHitluk Laimi pawl in kan pupa san in tui kan san tiang kan sunthah mi kan tilva liangluang le kan cemmi tangka hi tulai pohzi in tuat seh la ziang zat hrawng a si ding? Dollar khal in a mal hrimhrim lo ding. Himi paisa liangluang hi tulai tthasonak kan timi ah thleng sal thluh thei seh la, kan laitlang hi a tthangso zetmi ram pakhat a si ko lo ding maw?\nMidang bawmnak ttul lo in tthansonak phunphun kan tuah thei ve ko lo ding maw? Khua ih kip mawtaw zin a thleng thei ve ding ka zum. Electric thawn hna kan ttuan vutvo thei ve ding. Kan mino pawlihfimnak an thluak thawn kom khawm sinsin sehla, a thangsomi ram pawl kan bang zik ve ko lo ding maw ka ti.\nKan pupa conlam le sakah hnak ih a ttha deuh tumtahnak cu ziang a si pei? Laitlang lam kan dinhmun thawi milaw dingin a thuailam ih tthansonak phunphun tla tuah dingin tumtahnak kan ret thei ko.\n– Kumkhua lo ( Organic permanent farming) tuah ding.\n– Ta-ba-wah dawm phunphun tuahin, thil cin ding. Chemical hman lo ding.\n– Sabit, Lingmaw, Coffee, lakphak kung tivek a phunphun cin ding.\n– Hmekphek, mipe, motol, khasuan tivek.. man neimi cin ding.\n– Khua ih kip ah Mawtaw cycle lam cek ding, ( Jeep road kan ti thei lo hman ah)\n– Khua ih kip ah electric tuah ding. Khawkhat le khawkhat biakawk theinak tuah thluh ding.\n– Khuakip ah Home Industry, electric tha thawn tuah ih computer chip a si lo le tulai santhar ttulmi electronic phunphun IT san thawi mil aw in tuah ding..\n– Leitlun huapin kan thil suak zuar thei tum ve ding.\n– Kan ram in Leitlun company hmin thangthang peh zom thluh ve ding.\n( Ramdang visa dil ttul nawn loten, kan tisop le buber hrawpphah men in leitlun pumpi IT san thawn milhin kan peh theican a um leh ve ko ding. Zumnak tumpi ka nei. Ziang ah ti le Laimi pawlhi thiamnak neimi kan si ve. Ziang hman ca a zirve lo mi Lailam pacang hrekkhat hmanin meithlal tuah an thiamzet ti kan thei cio. Culawng si lo in kan mino zirsang tuk a neive lomi hrekkhat pawl tla Electronic cet phunphun tuah thiam kan um ve thlang. Thutthimnak ah; Than Mawi ( Venven pa).Cumi ka ruattikah, leitlun hmunkip ih zirnak a neitu kan Lai (Chin) mino pawlin ziangah saw leitlun IT sanman thil kan tuah thiam velo ding ka ti famteh.)\nKhawte tthansonak thu thawn peh aw in ruat tlang hrih u si. Bomba khua unau pawl thawn sumpai ngah dan ding kan thu rel khawmmi kan tumtahmi hi lo hlawm ve ka duh.Cawn tlak a um pang le nan khua ciar ah rak forhfial ve hram uh.\nKan Bible sirhsan.: Mate 25:40\nBawi Jesuh in Mate bung 25 sungah kan taksa tthansonak thupi zetin a tar lang.\n– Tidai thu, ei-in thu, hnipuan hruh thu, damlo thu, mikhual tuamhlawm ding thu, thawngtla thu ..ti pawl a rel. Taksa lam ttulnak hlir a si.\nKumkhawdaih lo ( permanent farming) neihih pilher nawn lo ding.\nKan tuan dingmi.\n1.Mithiam pawl ih ruahnak pek vekin, a ttulzat tidawng (pipe) lei tahrat in peng 2 lenglo a hlatnak, Hnahkhar va tidai kan la ding ih.sumpai ngah theinak thingthei le hanghnah hnagrah phunphun kan cing ding.\n( Kan Falam peng sung ih a thangsobik hmun pakhat a si mi, Thangpawl area kan zoh tthim.)\n3.Mai eiding ah vainim, sangvut le lairawl phunphun tla toruah hngak ttul nawn lo in hnahkhar va tidai ringih cin men ding a si thlang.\n4.Kan thilsuak phurh olnak ah, Mawtaw Cycle zin kan cek ding.\n5.Electric kan tuah ding.\nZiangtin paisa kan thawh ding?\nJubilee le khawm dar vek in timlamnak kum 3 sung tuah kan tum.\nKhawmdar le Jubilee ih Vok le Sia kan thawh cio vek in,\nBomba khawsung le hmundang um khawpi, tufa pawl hnen in;\nSia ( 30), Vok 30 lenglo kum 3 sungah suah thei ding in Pathian hnenah thukamnak kan nei. (Tangka in kan tuat a si le ting 200 hrawng a si.)\nHminsin; MBC, MCC le hmundang in bawmnak lak kan tum hrih lo. Bomba sungkhat pawl hnen lawng in sumpai khawn khawm kan tum.\nA thathnemnak ding;\nKan lopil a tanglai mi pil 8 kan vat nawn lo ding.\nTilva tampi kan zuat thei thlang ding.\nKan ram a mawk ding ih, leitlun ecology lam buainak bawmtu kan cang ve ding.\nSumpai kan khawl khawm sal dingih midang tla sawmdawl thei kan zuam vivo leh ding. Mission hna tampi kan ttuan thei ding. Cuticun, kan pupa pawl bangin kanmah te kan nung thei ve tin pacan kan cuh thei ve ding.\nKa sim zo bang in, kan pupa san conlamnak ih tilva phunphun an liam theimi le Khrihfa san ih Jubilee, Civui, Khrismas le cawimawinak phunphun ih kan pek theidan pawl hi phun dangten kan sawmso thei a si ah cun, santhar tthansonak phunphun kan tuah ve ding tin ka zum.\nJubilee le khawmdar vekin, kum 5, kum 3, kum 1 tivek in timlam nak nei sehla, Vok, Sia, Caw zuat tahrat in paisa kan hawl thei ko lo ding maw? ( A lakih a sa ei thluh men dingah si lo seh la. Jubilee, Civui, Khrismas tuah nawn lo ding ka timi a si lo.)\nCu a si lo le, sumpai ngaingai khal kan bur thei ko.\nTufang ramleng um kan nau le pawl ih Nargis, mautam, Electric, Tidai laknak, Inn kang, Falam siizung Foundation fund tivek ih a phunphun hrangah an bur khawm mi hin ka tha i tho ter zet. Hivek tanrualnak hi peh zawm vivo hrih ding kan si. Thansonak phunphun tuan khawmnak khalah tu hnak ih tam deuhin paisa bur khawm cio hram uh. A malbik tangka billion khat tal bur khawm thei seh la a ttha.. Kan pupa pawl conlamnak ih an cem mi hi, billion tampi a si ding. Thil ti thei phun kan si zia a tlunih tampi ka ngan zo kha. A tamtuk ti pang hlah uh. Kan pupa pawlih Rinumnak timi, Vapual zuk a si lo le, kan Khristian pawl ih dingfelnak ( justice) timi kan sawmso thei cun, tthansonak phunphun kan timi pawl khal hlawh tling ko in kan tuan suak thei ding a si.\n– Kan pupa pawl vekin tumtahnak felzet nei u si.\n– An zuamnak, an taimaknak, an raltthatnak sawmso vivo u si.\n– An tan rualnak(sakham namvek), an rinumnak, khal sawmso vivo u si.\n– Kan Khristian pipu pawlih pumpek nun, dingfelnak, siannak khal sawmso vivo u si.\nKan pupa pawlih cahnak Salurop cu tulai IT timi san thansonak thawn mil aw ding in sawmso vivo ih Pathian cahnak ah hram kan bun thei sinsin le kan hlawhtling tengteng ding a si.\nCuticun kan ramah A uknak thleng hram seh.\nKAN CALAI KA HMUH DAAN LE KA TUANVO\non March 15, 2009 at 6:02 pm\nHimi saya Thang Tin Sum,, ih ca nganmi kasiarsuak miih kahmuh suak ve mi le kauarnak pawl cu,\nkan falam peng siseh, pengdang tlangdang khalin siseh, Laica nganmi kahmuh\nmi lak ah, Mirang cafang telh lemlo in Laica fangkom hmangin tlamtlingten a ngansuak mihi ka uar ih ka upat,( akulh aw sungih mirangih simfiang tumtuk pawl khi kan Laica tlamtling/famkim terlo tu an si tiah karuat)\nAn khawsung hrangih an tumtah mi vek hin, kan mah le khua/tlang ciar hrangah tumtahnak kanneih ciau asi ah cun, Falam peng tthansoh nak hrangah tiih cangan rero ih aukio rero hnak cun an hmuitin a fuh sawn.\nKhua pakhat a tthansoh nak dingah khuasungsuak mi in ttuan vo kannei, Falam khawsung a tthanson nak dingah Falam khuasung um mi in ttuanvo an nei ve ih, Falam pengpi a tthansoh nak dingah Falam peng mi lesa,, kan zate ih ttuanvo asi timi kan hmuh thiamciau a mamawh.\nKhuahlan kan pipu pawlhi,, an minehnak ding le an hminthannak ding hrangih an zuamawknak pawl hi a tu tthangthar pawl in kan cawntlak asi tiah karuat. An Khuangcawi ni khua le Puai ni can pawl ih an sunlawih awk thiamdan pawl le an bawnbawiawk thiam dan pawlhi fak le lawmtlak an si. Kan cawn ding asi.\nInn tawhhrenh nak mumal nei lo ih, an rin umnak le felnak sawn in thil ziangkim a fingkhawisawn mi pawl khal kan cawn tlak asi. Hna pakhat an ttuantlang tik ah taima bik si an cuhawk mi khal kan cawn ding asi.


Malaysia Siizung Ah Nu Pakhat A Thi Zik Ih A Canganmi In Mipi Riah A Siatter – Meifar\nMalaysia siizung pakhat ah damlo bese zet an tuamhlawm ih ṭhalam pan thei loin a natnak cu a zual deuhdeuh. Siizung aum sungah vehvaitu khal anei lo, cutin a thi zikte ti a theiaw ih siizung sung hnaṭuantu hnenah pen le cahnah a dil.\nA canganmi ah sungkhat naivai zohman anei lo, fapa pakhat lawng anei ih a fapa cu rualban lo a si ih a ṭong thei lo.\nSibawi hnenah a ruak an tuamhlawm tikah a hmai hi khuh lo dingin a cah ih a fapa hnenah, “Na nu a thi zo…” tin in rak simsak hram uh a ti. A fapa ih hmin cu Imran tin a ngan ih midang biaknak ding phone number khal a ngantel.\nA canganmi cu online parah an tarlang ih mipi riah a siatter zet, lainat um zet nu cu mual a liam ngaingai ih a canganmi vekin an rung tuahsak le tuah lo cu theih a si lo. Mipi in mual liamtu le a tantami a fapa hrangah thlacamnak an neihsak rero.\nCDM Tuah Tlawng Sayama Cu A Fahniang Thawn Ralhrang Pawlin An Kai


Online ih Huatawknak thu Aukio pawl cu Chin ralkap pakhat in hitin a let hai | Falam Online Media\nOnline ih Huatawknak thu Aukio pawl cu Chin ralkap pakhat in hitin a let hai\nOctober 13, 2021 Ni Hnem Sung\t0 Comments\nRakhine ram ah phunhnam thu ih an rak buai lai ah buainak ti luar sin tu le mipi lung buai tertu cu online ih cathlahmi ruangah a si tiah UN lam in an rak phuang dah.\nOnline ih thuthang thlahmi tikhalah thuthang diklo, tumtah nei ih thlahhrimmi thuthang/video tvk ruangah a si ti a si ih, tuṭum, Chinram ih hung sotu SAC ralhraang do ding thu khalah phun le hnam huataw dingin online ah thuthang diklo thlah mi hmuh ding a tam zet.\nCumi khua pawl in cutin nan rak ti lo, kha mi khua pawl in khatin nan rak ti lo tiah mawhpuhawknak a tam zet ih online ahcun atakih ralhraang dotu Chin ralkap paralṭha pawl tiang dodalawk thluh dingah a ruattu an tam nan Chin ralkap pakhat cun mipi ruah nak vek a si lo zia hitin a tarlang.\n“Tuzan cu Hakha pa.. Mara pa.. Thlantlang pa.. Paletwah pa.. Kalay ṭhang laipa.. Matupi pa.. thawn rawl kan ei tlang ih Online ah an ngan mi tete (Hate speech) kan rel khawm ih kan hni rero ta! Cumi ṭheh ah Hla kan sak, Thlakancam ih Thaisun kan theilo mi, kan hmu dah lo mi hrang ah thakhawl in itnak ah kan pan cio…” tiah atufang SAC ralhraang donak ih telvetu Chin ralkap paralṭha pakhat cun a FB cahmai ah a ngan a si.\n← Falam-Kalay karlak ah mithiruak pahnih an hmu\nSAC ralhraang in Falam peng ah Inn 7 hnak ih mal lo Urkaang →


Russia Tivapi Orange rawng ah a Cang, Afehnak ziin ih thil hmuahhmuah a tisiat thluh | Falam Online Media\nRussia Tivapi Orange rawng ah a Cang, Afehnak ziin ih thil hmuahhmuah a tisiat thluh\nJuly 17, 2020 July 17, 2020 admin\t0 Comments disaster\nCovid – 19 buainak in ṭihphannak hlir a suakter lai ah Russia ram ih tiva pakhat cu orange rawng ah a cang ruangah mipi a ti thinphang lawk.\nTravel blogger Zamkadniy in drone hmang in a zuk mi a siih, a zuk mi pawl online ah a thlah veten Russia cozah in zingzoinak a nei. Athok ahcun an rak thei ve lo. Zamkadniy in drone hmang in a zuk mi zuk pawl online ih a thlah hnu lawngah an thei ih an theih le veten zingzoinak an nei.\nSiberia, Lyovikha kiang ih hmannawnlomi copper an laihnak hmun ih a nee pawl le minung hrang ih ṭihnungmi chemical acid an hman hlei mi, an hlawn mi pawl cu ruahpi in a tawih ruangah a luang liam ih tivapi sungah a lut ruangah hivekin orange rawng ah a cangnak a si.\nKan dung kum lam ihsin environmentalist Andrei Volegov in Russia cozah hnen ah ṭih nung mi a si tin a rak sim zo nan cozah lam cun copper laitu company pawl in an hnawmhne pawl thianfai dingin paisa an neilo ruangah an thianfai thei lo tiin a rak let dah.\nCuruangah company pawl ih tandanvek ciahin a um ih, tu ah, ruah pi in a tawih ruangah a luang liam ih a luang mi acid pawl cun a lamziin ih ummi hmuahhmuah tisiat in a hrawt fai ṭhluh.\nAsinan Russia local news agencies pawl cun cozah in a thei ko nan hmantlak laimi khur a si ruangah kan phit theilo tiin an phit duhlo hrimmi a si tiin an rak phuang dah.\nKandung baite Fuel Oil leak mi\nKandung thla khalah copany pawl ih hman mi ziinan (fuel oil) suakmi ruangah harhdamnak hrangih ṭihnungding khawp in tidai a ti bal ruangah a kiangkap ih um mipi pawl an lungawilo a si.\n← U S – Mipi hawl dingin $1 million man Sui, Ngun le Lungmankhung an phum thup\nTawlawng zuk kuat ruangah Ex-Miss Kentucky kum 2 thawng an thlak →\nPrime Minister Narendra Modi Office innpi zuar thuptu Misual 4 kaihkhih an si